Obecné zastupiteľstvo v Jastrabej podľa § 11 ods. 4 písm. k/ v spojení s §25 ods. 9 zákona č.369/1990 Zb. o obecnom zriadení v znení neskorších predpisov /zákon o obecnom zriadení/ vydáva

 

**Zásady odmeňovania poslancov obecného zastupiteľstva**

**v Obci Jastrabá**

Schválené uznesením OZ č. 30/2015 zo dňa 20. apríla 2015

V Jastrabej, dňa 20. 04. 2015 ..............................................

 Vojtech Sklenár

 Starosta obce Jastrabá

**Článok 1**

**Všeobecné ustanovenia**

Účelom týchto zásad je určiť pravidlá odmeňovania poslancov obecného zastupiteľstva, vedúcich komisií a členov komisií v Jastrabej pri zohľadnení úloh a časovej náročnosti výkonu tejto funkcie.

**Článok 2**

**Odmeny poslancov a predsedov komisií**

 Výška odmeny sa odvíja od toho, koľko času poslancom výkon ich funkcie zaberá a od kvality ich práce.

1. Poslancovi sa poskytujú nasledovné odmeny:
2. vo výške 15,- Eur brutto za každú účasť poslanca na zasadnutiach obecného zastupiteľstva,
3. vo výške 15,- Eur brutto za každú účasť poslanca na pracovnom rokovaní poslancov OZ.
4. Za neúčasť na riadnom zasadnutí OZ a za neúčasť na pracovnom rokovaní poslancov OZ sa odmena neprizná a nebude vyplatená.
5. Pokiaľ sa poslanec zúčastní len časti zasadnutia OZ, bude mu vyplatená adekvátna časť odmeny, vzhľadom na to, koľkých hlasovaní za uznesenia sa zúčastnil z celkového počtu hlasovaní.
6. Za riadenie stálej alebo dočasnej komisie OZ, účasť na zasadnutí stálej alebo dočasnej komisie OZ sa poslancovi ani členovi komisie odmena nevypláca.
7. Poslancovi možno priznať aj mimoriadnu odmenu v prípade väčšej náročnosti výkonu tejto funkcie alebo v prípade splnenia mimoriadnej úlohy. Návrh na túto odmenu predkladá starosta obce alebo niektorý z poslancov. O poskytnutí tejto odmeny a jej výške rozhoduje obecné zastupiteľstvo prijatím uznesenia.

**Článok 3**

**Výplata odmeny**

 Všetky odmeny sa vyplácajú súhrnne k 30. 06. a k 31. 12. v najbližšom nasledujúcom výplatnom termíne určenom pre zamestnancov obce (obecného úradu).

Podkladom pre vyplatenie odmien budú zápisnice a prezenčné listiny zo zasadnutí OZ a pracovných rokovaní poslancov OZ.

Odmeny sa vyplácajú v hotovosti z pokladne obecného úradu.

**Článok 4**

**Spoločné a záverečné ustanovenia**

 Uvedené zásady môže obecné zastupiteľstvo kedykoľvek meniť formou dodatku k týmto zásadám alebo prijatím nových zásad. Na prijatie týchto zásad alebo na ich zmenu sa vyžaduje súhlas nadpolovičnej väčšiny všetkých poslancov.

Uvedené zásady boli schválené obecným zastupiteľstvom dňa 20. apríla 2015. Nadobúdajú platnosť dňom ich schválenia a účinnosť od 20. 04. 2015.